joelniklaus/EU_Wikipedias huggingface dataset:
Ίναχος (μυθολογία)

Ο Ίναχος ήταν αρχαιότατος (μυθικός) βασιλιάς του Άργους, σύγχρονος του Ευμόλπου και του Εριχθονίου. Ήταν γιος του Ωκεανού και της Τηθύος και ιδρυτής του βασιλικού γένους των Ιναχιδών, που έδωσε στο Άργος οκτώ βασιλιάδες. Ο Ίναχος, όταν έγινε ο κατακλυσμός του Δευκαλίωνα, έσωσε τους κατοίκους οδηγώντας τους στα όρη και στη συνέχεια αφού μάζεψε τα νερά σε μία κοίτη και δημιούργησε τον ποταμό Ίναχο, που έλαβε το όνομά του, έφερε τους Αργείους στην εύφορη και κατοικήσιμη πλέον πεδιάδα του Άργους.

Αργότερα, έχτισε το Άργος. Όταν η Ήρα και ο Ποσειδώνας ανταγωνίζονταν για την προστασία του βασιλείου του Άργους, απευθύνθηκαν στους ποταμούς Ίναχο, Αστερίωνα και Κηφισό, για να διαιτητεύσουν στη διαμάχη. Ο Ίναχος τάχθηκε υπέρ της Ήρας και ο Ποσειδώνας, για να τους τιμωρήσει, αποτράβηξε τα νερά από ολόκληρη την περιοχή, με αποτέλεσμα να ρέει νερό στους τρεις ποταμούς, μόνον όταν εκείνος αποφάσιζε να ρίξει βροχή. Σύμφωνα με άλλη εκδοχή ο Δίας ξέρανε τον ποταμό Ίναχο με κεραυνό του, γιατί, όταν ο Δίας άρπαξε την κόρη του βασιλιά Ίναχου, την  Ιώ, ο βασιλιάς τον κυνηγούσε και εξαπέλυε εναντίον του Δία βρισιές και κατάρες. 

Σύμφωνα με τη μυθολογία η λέξη Ίναχος ήταν το τρίτο όνομα του ποταμού. Στην αρχή ονομαζόταν Καρμάνωρ, μετά Αλιάκμονας από τον ομώνυμο κάτοικο της Τίρυνθας, που σε μια κρίση τρέλας έπεσε στον ποταμό. Ύστερα, ονομάστηκε ο ποταμός Ίναχος από τον ομώνυμο ήρωα. Ο Ίναχος ήταν πατέρας της Ιούς. Ο Δίας είδε μια μέρα την Ιώ και την ερωτεύτηκε. Όταν ο πατέρας της Ίναχος προσπάθησε να κυνηγήσει τον Δία, που είχε αρπάξει την Ιώ, ο Δίας έστειλε μια Ερινύα, την Τισιφόνη, που τον βασάνισε τόσο μέχρι που τον έσπρωξε στον ποταμό, που λεγόταν Αλιάκμονας μετονομάζοντάς τον σε Ίναχο. 
Ο Ίναχος είχε γυναίκα τη Μελία, (κόρη επίσης του Ωκεανού), κατ΄ άλλους την Αργεία, που του χάρισε έξι παιδιά: τον Φορωνέα, τον Αιγιαλέα, τον Πανοπότη Άργο, τον Πελασγό, την Ιώ, ή κατά μία εκδοχή και τη Μυκήνη.

Γενεαλογικό δενδρο

Παραπομπές

Πηγές 
 Ελληνική Μυθολογία, τόμος 3, Οι ήρωες, τοπικές παραδόσεις, Εκδοτική Αθηνών, Αθήνα 1986, σελ. 164-165.
 Κωνσταντίνος Π. Δάρμος, Οι Αρχαίοι Ποταμοί της Αργολίδας, Έκδοση: Αργολική Αρχειακή Βιβλιοθήκη Ιστορίας & Πολιτισμού, Άργος 2013, ISBN 978-960-9650-05-2.

Ι
Οισοφάγος

Ο οισοφάγος είναι ένας μυομεμβρανώδης σωλήνας που συνδέει τον φάρυγγα με το στομάχι. Έχει μήκος 25 με 30 εκατοστόμετρα και πλάτος 2,5 και αποτελεί συνέχεια του φάρυγγα. Επικοινωνεί με το στομάχι μέσω της καρδιοοισοφαγικής βαλβίδας, που αποτρέπει την παλινδρόμηση των τροφών και των γαστρικών υγρών.
Εκτείνεται απο το ύψος του 6ου αυχενικού σπονδύλου μέχρι τον 10ο-11ο θωρακικό.

Το άνω άκρο του οισοφάγου εφάπτεται με τον κρικοειδή χόνδρο του φάρυγγα. Η συστολή των επιμήκων μυϊκών ινών προκαλεί την προσέγγιση των μυϊκών δακτυλίων του οισοφάγου μεταξύ τους, που συσφιγγόμενοι σπρώχνουν προς τα κάτω τις τροφές.

Μια παθολογική κατάσταση, που μπορεί να δημιουργήσει προβλήματα στην ομαλή λειτουργία του οισοφάγου είναι η γαστροοισοφαγική παλινδρομική νόσος.

Οι παλινδρομικές κινήσεις έχουν τόσο μεγάλη δύναμη που ακόμα και ανάποδα να τοποθετηθεί ένας άνθρωπος η τροφή θα οδηγηθεί στο στομάχι του. Είναι βέβαια αυτονόητο ότι θα κινδυνέψει να πνιγεί

Όργανα (βιολογία)
Κοιλία
Πεπτικό σύστημα
Ανθρώπινη κεφαλή και λαιμός
Έλκος

Το πεπτικό έλκος, ή απλά έλκος, είναι μία χρόνια πάθηση του πεπτικού συστήματος, ιδίως του στομάχου και του δωδεκαδάκτυλου που χαρακτηρίζεται από τη δημιουργία μίας πληγής (έλκους) στο τοίχωμα του στομάχου ή του δωδεκαδάκτυλου.

Έλκος Δωδεκαδακτύλου 
Αφορά κατά πλειοψηφία άρρενες νεαρής ηλικίας. Πρόκειται για μια διάβρωση του βλεννογόνου του στομάχου που ανάλογα με το βάθος της καθορίζει και τη σοβαρότητα της πάθησης. Παρουσιάζει συχνά υποτροπές, ακόμα και μετά από πλήρη επούλωση.

Εντόπιση 
Εντοπίζεται συνήθως στην πρώτη μοίρα του δωδεκαδακτύλου λόγω της έντονης δράσης του γαστρικού οξέος στην περιοχή αυτή.

Παθογένεια 

Η παθογένεια του δωδεκαδακτυλικού έλκους δεν έχει πλήρως διευκρινιστεί. Παράγοντες που επιδρούν στην εμφάνισή του είναι:
 Η διαταραχή της ισορροπίας μεταξύ αμυντικών (βλέννη, καλή αιμάτωση, δράση διαττανθρακικών ιόντων) και επιθετικών (HCl, πεψίνη) παραγόντων
 Γενετικοί παράγοντες
 Περιβαλλοντικοί παράγοντες (φάρμακα - ιδιαίτερα μη στεροειδή αντιφλεγμονώδη, κάπνισμα, αλκοόλ)
 Άλλα νοσήματα (ενδοκρινοπάθειες, νόσοι του ήπατος, πνευμονοπάθειες)
 Μικροβιακοί παράγοντες (H. Pylori)

Η λοίμωξη από το H.Pylori θεωρείται σήμερα ως ένας από τους σημαντικότερους παράγοντες πρόκλησης δωδεκαδακτυλικού έλκους.

Συμπτώματα 

Το χαρακτηριστικό σύμπτωμα είναι ο πόνος που εντοπίζεται στη μεσότητα του άνω μέρους της κοιλιακής χώρας (ιδίως επιγάστριο) και εμφανίζεται χαρακτηριστικά πριν από τα γεύματα, ενώ υφίεται με τη λήψη τροφής. Το άγχος, η νηστεία, η λήψη φαρμάκων και οι λοιμώξεις μπορεί να δράσουν ως εκλυτικοί παράγοντες.

Θεραπεία 

Η θεραπεία μπορεί να είναι συντηρητική ή χειρουργική. Η συντηρητική θεραπεία είναι αυτή που προτιμάται, ενώ η χειρουργική τα τελευταία χρόνια έχει περιοριστεί. Η συντηρητική θεραπεία συνίσταται στον περιορισμό των περιβαλλοντικών και εκλυτικών παραγόντων και τη χορήγηση φαρμάκων που μειώνουν την έκκριση υδροχλωρικού οξέος (HCl) από το στόμαχο και αντιόξινων. Αν έχει ανιχνευτεί ως αιτία το H.Pylori, χορηγούνται κατάλληλα αντιβιoτικά με στόχο την εκρίζωση του εν λόγω βακτηρίου.

Έλκος Στομάχου

Εντόπιση 

Εντοπίζεται συνήθως στο έλασσον τόξο του στομάχου, λόγω της χειρότερης αιμάτωσης της περιοχής αυτής.

Παθογένεια 

Το H.Pylori φαίνεται να παίζει πρωτεύοντα ρόλο στην εμφάνιση του γαστρικού έλκους. Άλλοι παράγοντες μπορεί να είναι η λήψη φαρμάκων (μη στεροειδή αντιφλεγμονώδη), η παλινδρόμηση δωδεκαδακτυλικού περιεχομένου, η ατροφική γαστρίτιδα κ.α.
Ειδική περίπτωση αποτελούν τα έλκη μετά από εγκαύματα (έλκη του Curling) και μετά από νευροχειρουργικές επεμβάσεις (έλκη Cushing)

Συμπτώματα 

Ο πόνος κι εδώ αποτελεί το κυρίως σύμπτωμα, σε αντίθεση όμως με το δωδεκαδακτυλικό έλκος εμφανίζεται μετά τα γεύματα και ανάλογα με την εντόπισή του από αμέσως μετά μέχρι μετά από 2 ώρες.

Εξωτερικοί σύνδεσμοι 

Ελκος
Παραλληλόγραμμο

Παραλληλόγραμμο στην Ευκλείδεια γεωμετρία είναι ένα τετράπλευρο που έχει τις απέναντι πλευρές του παράλληλες.

Το σημείο τομής των διαγωνίων του λέγεται κέντρο του παραλληλογράμμου. Η απόσταση δύο απέναντι πλευρών παραλληλογράμμου λέγεται ύψος (υ) του ενώ οι απέναντι πλευρές λέγονται βάσεις (β) ως προς το ύψος αυτό (κάθε παραλληλόγραμμο έχει δύο ύψη).

Ειδικές περιπτώσεις παραλληλογράμμου είναι το ορθογώνιο, ο ρόμβος και το τετράγωνο.

Ιδιότητες 
 Σε κάθε παραλληλόγραμμο οι απέναντι πλευρές είναι ίσες και οι απέναντι γωνίες είναι ίσες.

 Σε κάθε παραλληλόγραμμο οι διαγώνιοι διχοτομούνται.

Απόδειξη: Τα τρίγωνα ΟΑΒ και ΟΓΔ στο σχήμα είναι ίσα επειδή έχουν δύο ίσες γωνίες και την περιεχόμενη πλευρά τους ίση, συνεπώς ΟΒ = ΟΔ και ΑΟ = ΟΓ.

 Το κέντρο ενός παραλληλογράμμου είναι κέντρο συμμετρίας του.

 Κριτήρια παραλληλογράμμου: Ένα τετράπλευρο είναι παραλληλόγραμμο αν και μόνο αν ισχύει μία από τις παρακάτω προτάσεις:
 Οι απέναντι πλευρές είναι ίσες ανά δύο.
 Δύο απέναντι πλευρές είναι ίσες και παράλληλες.
 Οι απέναντι γωνίες είναι ίσες ανά δύο.
 Οι διαγώνιοί του διχοτομούνται.

Εμβαδόν 
Το Εμβαδόν του παραλληλογράμμου υπολογίζεται πολλαπλασιάζοντας τη βάση του σχήματος με το ύψος (Ε = β * υ).

Δείτε επίσης 

 Τετράπλευρο
 Τραπέζιο

Παραλληλογραμμο
Παραλληλογραμμο
Ορθογώνιο παραλληλόγραμμο

Ορθογώνιο παραλληλόγραμμο ή απλά ορθογώνιο στην ευκλείδεια γεωμετρία είναι το παραλληλόγραμμο που έχει μία γωνία ορθή. Ειδική περίπτωση ορθογωνίου είναι το τετράγωνο.

Ιδιότητες 

 Σε ένα ορθογώνιο όλες οι εσωτερικές γωνίες είναι ορθές.

 Σε κάθε ορθογώνιο οι διαγώνιοι είναι ίσες.

 Κριτήρια ορθογωνίου: Ένα τετράπλευρο είναι ορθογώνιο αν ισχύει μία από τις παρακάτω προτάσεις:
 Είναι παραλληλόγραμμο με μία ορθή γωνία.
 Είναι παραλληλόγραμμο με ίσες διαγωνίους.
 Όλες οι γωνίες του είναι ορθές.

Παραπομπές

Δείτε επίσης 

 Ρόμβος
 Παραλληλόγραμμο

Τετράπλευρα
Γεωμετρικά σχήματα
Ρόμβος

Ρόμβος στην ευκλείδεια γεωμετρία είναι το παραλληλόγραμμο που έχει δύο διαδοχικές πλευρές ίσες. Ειδική περίπτωση ρόμβου είναι το τετράγωνο.

Ιδιότητες 
 Σε έναν ρόμβο όλες οι πλευρές είναι ίσες.

 Σε κάθε ρόμβο, οι διαγώνιοι τέμνονται κάθετα, διχοτομούν τις γωνίες του και είναι άξονες συμμετρίας του.

 Κριτήρια ρόμβου: Ένα τετράπλευρο είναι ρόμβος αν και μόνο αν ισχύει κάθε μία από τις παρακάτω προτάσεις:
 Έχει όλες τις πλευρές του ίσες.
 Είναι παραλληλόγραμμο με δύο διαδοχικές πλευρές ίσες.
 Είναι παραλληλόγραμμο με κάθετες διαγωνίους.
 Είναι παραλληλόγραμμο με μία διαγώνιο να διχοτομεί γωνία του.

Δείτε επίσης 

 Παραλληλόγραμμο
 Ορθογώνιο
 Δελτοειδές
 Τετράγωνο
 Τραπέζιο

Ρομβος
Ίγκορ Σμιρνόφ

Ο Ίγκορ Σμιρνόφ (Igor Smirnov, γενν. στις 23 Οκτωβρίου του 1941) ήταν ο πρόεδρος της μη διεθνώς αναγνωρισμένης Δημοκρατίας της Υπερδνειστερίας (Τρανσνίστρια) από την 1 Οκτωβρίου 1991 ως τις 30 Δεκεμβρίου 2011 . Με καταγωγή από την Καμτσάτκα, εργάστηκε σε μεταλλωρυχεία και το 1987 έφτασε για πρώτη φορά στη σοσιαλιστική δημοκρατία της Μολδαβίας.

Καριέρα 
Εξελέγη Πρόεδρος στο Ανώτατο Σοβιέτ στην Τρανσνίστρια και κήρυξε την ανεξαρτησία της χώρας στις 2 Σεπτεμβρίου 1990. Ανέλαβε Πρόεδρος της Δημοκρατίας, την 1η Δεκεμβρίου 1991. Νωρίτερα, τον Αύγουστο του 1991 είχε φυλακιστεί και από τις 29 Αυγούστου ως την 1η Οκτωβρίου του 1991 αρχηγός κυβερνήσεως ανέλαβε προσωρινά ο Αντρέι Μανόιλοβ, με τον τίτλο πρόεδρος της Δημοκρατίας.

Στη δημοκρατία διεξήχθησαν εκλογές το 1991, 1996, το 2001 και στις 10 Δεκεμβρίου του 2006. Καμία άλλη χώρα εκτός από την ίδια δεν αναγνώρισε τις εκλογές. Ο Σμιρνόφ εξελέγη με μεγάλα ποσοστά και στις 4 εκλογές: στις 23 Δεκεμβρίου 1996 έλαβε 72% έναντι 20% για το Βλαντιμίρ Μαλάχοφ, στις 9 Δεκεμβρίου του 2001 κέρδισε 81,9% έναντι 6,.7% για τον Τομ Ζένοβιτς και 4.6% για τον Αλεξάντερ Ραντσένκο και επανεξελέγη στις εκλογές του 2006.

Έπειτα από τις προεδρικές εκλογές του 2011, ο Σμιρνόφ ήρθε 3ος με 24,82% των ψήφων στον πρώτο γύρο και έμεινε εκτός του δεύτερου γύρου, στον οποίο επικράτησε τελικά ο Εβγκένι Σεφτσούκ με 2ο τον Ανατόλι Καμίνσκι. 

Ο Σμιρνόφ δήλωσε ότι θα αποχωρήσει από την πολιτική όταν η χώρα του αναγνωριστεί ως κυρίαρχο κράτος.

Παραπομπές

Εξωτερικοί σύνδεσμοι 
 Ίγκορ Σμιρνόφ 
 "Igor Smirnov: The man who wouldn't be king"

Μολδαβοί πολιτικοί
Πρόεδροι της Υπερδνειστερίας
Χαρίεσσα Ημαθίας

Η Χαρίεσσα, προηγούμενες ονομασίες Ντόλνο Κοπάνοβο (και Κάτω Κοπανός) είναι χωριό στο νομό Ημαθίας. Ανήκει στον Δήμο Ηρωικής Πόλης Νάουσας. Έχει υψόμετρο 45 μέτρα και βρίσκεται στα 11 χλμ ανατολικά της Νάουσας.

Το χωριό έχει περίπου χίλιους κατοίκους  που ασχολούνται κυρίως με τη γεωργία. Στο 1 χλμ βρίσκεται το εξωκλήσι της Ζωοδόχου πηγής  που χτίστηκε τον 16ο αιώνα και επιδιορθώθηκε το 1924. Στα 2 χλμ βόρεια του χωριού είναι οι μακεδονικοί τάφοι των Λευκαδίων.

Ιστορία 
Το χωριό πιθανώς δημιουργήθηκε κατά τον 17ο αι., όταν εκεί μετακινήθηκαν οι κάτοικοι του διπλανού οικισμού Ντελημάνο. Η Χαρίεσσα είναι γνωστή από την εποχή του Μακεδονικού Αγώνα με την ονομασία Κάτω Κοπανός. Τον καιρό εκείνο ήταν κοντά  η λίμνη των Γιαννιτσών όπου εξελίσσονταν μάχες μεταξύ των Ελλήνων και των Βουλγάρων. Στις μέρες μας η λίμνη έχει αποξηρανθεί και τη θέση της έχουν πάρει αρκετά στρέμματα από χωράφια τα οποία εκμεταλλεύονται και  οι κάτοικοι του χωριού.  Από τη Χαρίεσσα περνά ο ποταμός Αράπιτσα ο οποίος πηγάζει  από τη Νάουσα και εκβάλλει στην Τάφρο 66 που με την σειρά της εκβάλλει στον Αλιάκμονα.

Παραπομπές

Βιβλιογραφία 

 Παπαθεοδώρου, Μ. Από το Ντελημάνο στη Χαρίεσσα, Νάουσα 2016. 

Χωριά του νομού Ημαθίας
Χαλκούνια

Τα Χαλκούνια είναι τοπικό έθιμο, ένα δρώμενο που λάμβανε χώρα παλαιότερα σε διάφορα μέρη της Ελλάδας και συνεχίζεται σήμερα στο  Αγρίνιο.

Χαλκούνια Αγρινίου 

Λαμβάνει χώρα κάθε χρόνο το βράδυ της Μεγάλης Παρασκευής. Έχει τις ρίζες του στην εποχή της Τουρκοκρατίας και είναι ένα από τα χαρακτηριστικότερα πασχαλινά έθιμα της Ελλάδας.

Τα χαλκούνια είναι αυτοσχέδιες εκρηκτικές κατασκευές που αποτελούνται από έναν μεγάλο κύλινδρο γεμάτο με ένα μείγμα μπαρουτιού και ένα φυτίλι στο άκρο. Η ιστορία τους χάνεται στα χρόνια της Τουρκοκρατίας όταν οι Αγρινιώτες τα άναβαν κατά την περιφορά του Επιταφίου για να απομακρύνουν τους αλλόθρησκους. Συνέχισαν όμως να τα κατασκευάζουν και μετά την απελευθέρωση της χώρας, στα πλαίσια τώρα ενός "πολέμου" που λάμβανε χώρα ανάμεσα σε 2 κυρίως ομάδες. Τη μια ομάδα αποτελούσαν οι ενορίες Αγίου Χριστοφόρου, Αγίας Τριάδας και Αγίου Γεωργίου και την άλλη οι ενορίες Αγίου Δημητρίου και Παναγίας. Οι επιτάφιοι από όλα τα σημεία της πόλης συναντώνταν στο κέντρο της και εκεί άρχιζε ο χαλκουνοπόλεμος.

Κατά τη διάρκεια της δικτατορίας τα χαλκούνια απαγορεύτηκαν με αφορμή την ασφάλεια των πολιτών, όμως άρχισαν να ξαναεμφανίζονται στις αρχές της δεκαετίας του '90, πιο οργανωμένα αυτή τη φορά και με τη στήριξη του δήμου. Το έθιμο λαμβάνει χώρα στην πλατεία Δημοκρατίας μετά την περιφορά των Επιταφίων σαν μια γιορτή επίδειξης και χωρίς την ύπαρξη πια αντιμαχόμενων ομάδων. Πλήθος κόσμου συρρέει κάθε χρόνο στην πόλη για να παρακολουθήσει τα θεαματικά πυροτεχνήματα και το έθιμο γνωρίζει μεγάλη προβολή από την τηλεόραση και τα άλλα μέσα μαζικής ενημέρωσης.

Εκτός από την πόλη του Αγρινίου, το έθιμο των Χαλκουνιων εξακολουθεί να υπάρχει και σε γειτονικές περιοχές όπως η Παραβόλα και η Τραγάνα.

Χαλκούνια Αχαΐας 

Το έθιμο του χαλκουνοπόλεμου, όπως λεγόταν στην Αχαΐα, σήμερα έχει εκλείψει. 

Γινόταν κυρίως τη Μεγάλη Παρασκευή αλλά και στον επιτάφιο. Στην Πάτρα έχουν αναφερθεί πολλοί θάνατοι και τραυματισμοί και συμπλοκές με αστυνομικούς που προσπαθούσαν να το εμποδίσουν. Το 1884 χρειάστηκε η επέμβαση του στρατού και το 1891 δεν έγινε καθόλου ανάσταση, αφού αυτό ήταν αδύνατο από τα χαλκούνια που έπεφταν. Το έθιμο γινόταν και από τους Καθολικούς της πόλης στον επιτάφιο. 

Ήταν πολύ διαδεδομένο και στην υπόλοιπη Αχαΐα. Σε άρθρο της εφημερίδας ΣΚΡΙΠ το  1902  αναφέρεται ότι στη Δύμη ο εισαγγελέας έδωσε εντολή στον αστυνόμο να συλλάβει έναν πολίτη με χαλκούνι, επειδή απαγορευόταν, και αυτός αρνήθηκε με περιφρονητικό τρόπο, με αποτέλεσμα να δημιουργηθεί ρήξη μεταξύ δικαστικών και αστυνομικών αρχών στην Αχαΐα.

Εξωτερικοί σύνδεσμοι
Αφιέρωμα στα χαλκούνια από τη «Νέα Εποχή»

Αναφορές 

Αγρίνιο
Πάτρα
Θρησκευτικά έθιμα
Ορμόνη

Η Ορμόνη είναι χημική ουσία που παράγεται στον οργανισμό, κυκλοφορεί στο αίμα και έχει ειδική ρυθμιστική δράση στη δραστηριότητα συγκεκριμένων κυττάρων ή οργάνων του σώματος.

Οι δράσεις της ορμόνης και τα μέρη του σώματος που αφορά διαφέρουν ανάλογα με τον τύπο της ορμόνης. Οι περισσότερες ορμόνες παράγονται από ειδικούς αδένες οι οποίοι ονομάζονται ενδοκρινείς αδένες. Όσο υψηλότερες είναι οι ποσότητες μιας ορμόνης στο αίμα τόσο περισσότερο δραστήριες γίνονται οι λειτουργίες που ελέγχει η ορμόνη αυτή.

Οι ορμόνες συμμετέχουν στη διαδικασία μεταβίβασης σήματος από το ένα κύτταρο στο άλλο. Αλληλεπιδρούν με τα κύτταρα - στόχους τους μέσω ειδικών αλληλεπιδράσεων υποδοχέων - ορμονών. Ο υποδοχέας μπορεί να βρίσκεται στη μεμβράνη του πλάσματος ή μέσα στο κύτταρο (κυτταροπλασματικό ή πυρηνικό). Η αλληλεπίδραση ορμόνης - υποδοχέα μπορεί να δημιουργεί δεύτερους αγγελιαφόρους ή να ρυθμίζει τη γονιδιακή έκφραση. Η επίδραση της ορμόνης στο κύτταρο μπορεί να είναι το αποτέλεσμα τροποποιημένων μεταβολικών οδών (δηλαδή μεταβολές σχετικές με τη δραστηριότητα ή τις συγκεντρώσεις ενζύμων) ή μεταβολών στην κυτταρική δομή και ανάπτυξη.

Οι ορμόνες μαζί με το νευρικό σύστημα ρυθμίζουν τη λειτουργία του ανθρώπινου οργανισμού. Η παρουσία ή η απουσία τους επηρεάζει το μεταβολισμό, την εμφάνιση του ανθρώπου και τη συμπεριφορά. Το νευρικό σύστημα είναι υπεύθυνο για τη γρήγορη ρύθμιση, ενώ οι ενδοκρινείς αδένες για τη ρύθμιση αλλαγών που απαιτούν περισσότερο χρόνο.

Η ορμονική έκκριση ρυθμίζεται τόσο από αρνητικούς, όσο και από θετικούς μηχανισμούς ανατροφοδότησης.

Ενδεικτικές ορμόνες 
 Επινεφρίνη
 Ινσουλίνη
 Κορτιζόλη  
 Οιστρογόνα
 Ρεζιστίνη
 Προλακτίνη 
 Τεστοστερόνη
 Μελατονίνη 
 Αντιδιουρητική ορμόνη
 Γλυκαγόνη
 Αυξητική ορμόνη

Εξωτερικοί σύνδεσμοι

Φαρμακευτική
Καθαρά Δευτέρα

Η Καθαρά Δευτέρα είναι κινητή γιορτή, η οποία εξαρτάται από την ημερομηνία του Πάσχα. Συγκεκριμένα πέφτει κάθε χρόνο στο ξεκίνημα της 7ης εβδομάδας, δηλαδή 48 μέρες πριν το Ορθόδοξο Πάσχα και προφανώς πάντοτε ημέρα Δευτέρα.

Την ημέρα αυτή ξεκινάει η Σαρακοστή για την Ορθόδοξη Εκκλησία, ενώ ταυτόχρονα σημαίνει το τέλος των Αποκριών. Η Καθαρά Δευτέρα ονομάστηκε έτσι γιατί οι Χριστιανοί «καθαρίζονται» πνευματικά και σωματικά. Είναι μέρα νηστείας αλλά και μέρα αργίας για τους Χριστιανούς. Η νηστεία διαρκεί 40 μέρες, όσες ήταν και οι μέρες νηστείας του Χριστού στην έρημο. Εορτάζεται 48 ημέρες πριν την Κυριακή της Ανάστασης του Χριστού, το χριστιανικό Πάσχα.

Έθιμα ανά την Ελλάδα 
Η ημέρα της Καθαράς Δευτέρας, γιορτάζεται έντονα σε όλη την Ελλάδα, με διάφορα έθιμα και αποτελεί επίσημη αργία. Συνηθίζεται πανελλαδικά να τρώγεται λαγάνα, δηλαδή άζυμο ψωμί που παρασκευάζεται μόνο εκείνη τη μέρα, ταραμάς, χαλβάς, θαλασσινά, λαχανικά, ελιές και φασολάδα χωρίς λάδι. Κύρια έθιμα σε όλη την Ελλάδα είναι το πέταγμα του χαρταετού, αλλά και το λεγόμενο Γαϊτανάκι, έθιμο που έφεραν από τη Μικρά Ασία οι πρόσφυγες.  Στα Μεστά και στους Ολύμπους και στο Λιθί της Χίου, αναβιώνει το Έθιμο του Αγά με τις ρίζες του στην Τουρκοκρατία, όπου σε ένα θεατρικό ο Αγάς ως δικαστής, καταδικάζει με χιούμορ τους θεατές. Άλλο έθιμο με ρίζες στην Τουρκοκρατία είναι εκείνο της μεταμφίεσης κάποιου κατοίκου της Αλεξανδρούπολης σε Μπέη και της περιφοράς του στην πόλη μοιράζοντας ευχές. Οι κάτοικοι του Πόρου καθαρίζουν τα μαγειρικά σκευάσματά τους από τα λίπη των κρεάτων που καταναλώθηκαν τις Απόκριες σε ένα έθιμο που αποκαλείται ξάρτυσμα. Σε ορισμένα χωριά της Κέρκυρας λαμβάνει μέρος ο Χορός των Παπάδων όπου οι ιερείς στήνουν χορό που ακολουθείται από τους γέροντες. Στην Κάρπαθο οδηγούνται στο Λαϊκό Δικαστήριο Ανήθικων Πράξεων από τους Τζαφιέδες, δηλαδή τους χωροφύλακες, οι κάτοικοι που αντάλλαξαν απρεπείς χειρονομίες, ώστε να αποδοθεί δικαιοσύνη από τους σεβάσμιους της πόλης. Το αλευρομουτζούρωμα στο Γαλαξίδι, όπου οι καρναβαλιστές πασαλείφονται με αλεύρι και χορεύουν κυκλικά. Στη Μεθώνη Μεσσηνίας γίνεται του Κουτρούλη ο γάμος, αναπαράσταση ενός πραγματικού γάμου του 14ου αιώνα, ενώ στη Νέδουσα οι αγρότες προσκαλούν την ευημερία με το αγροτικό καρναβάλι τους. Στη Βόνιτσα ένας αχυρένιος ψαράς δεμένος σε γάιδαρο γυρνώντας μέσα από το χωριό καταλήγει σε μια φλεγόμενη βάρκα στο έθιμο του Αχυρένιου-Γληγοράκη, ενώ στη Θήβα λαμβάνει μέρος ο Βλάχικος γάμος όπου ξυρίζεται ο γαμπρός για να παντρευτεί κάποιον άντρα συγχωριανό του μεταμφιεσμένο σε νύφη. Τέλος, οι Μουτζούρηδες στο Πολύσιτο Βιστωνίδας, μουτζουρώνουν με κάπνα τους επισκέπτες του χωριού.

Δείτε επίσης
 Κούλουμα
 Μάρτης
 Βλάχικος Γάμος
 Μεγάλη Τεσσαρακοστή

Παραπομπές

Πηγές
Νεώτερον Εγκυκλοπαιδικόν Λεξικόν Ηλίου, τ.3ος, σ. 264

Ορθόδοξο εορτολόγιο
Θρησκευτικές εορτές και τελετές
Εορτές βασισμένες στο Πάσχα
Έθιμα Μαρτίου
Μεγάλο Σάββατο

Το Μεγάλο Σάββατο είναι η τελευταία μέρα της Μεγάλης Εβδομάδας και της Μεγάλης Σαρακοστής. Η ημέρα αυτή είναι αφιερωμένη στην Ταφή και την Κάθοδο του Χριστού στον Άδη. 

Το πρωί εορτάζεται στην εκκλησία η πρώτη Ανάσταση, ο Εσπερινός δηλαδή της Κυριακής του Πάσχα , κατά την οποία ψάλλεται το "". Τα μεσάνυχτα του Μεγάλου Σαββάτου προς Κυριακή του Πάσχα εορτάζεται κατά το ορθόδοξο τυπικό η Ανάσταση του Χριστού, όπου ψάλλεται το Χριστός Ανέστη ,και στη συνέχεια τελείται ο Όρθρος και η Αναστάσιμη Θεία Λειτουργία της Κυριακής του Πάσχα. Είναι το μόνο Σάββατο του χρόνου κατά το οποίο νηστεύεται και το λάδι, για αυτό και ονομάζεται και Αλάδωτο Σάββατο".

Παραπομπές

Εξωτερικοί σύνδεσμοι 

 
 

Μεγάλη Εβδομάδα
Έθιμα Απριλίου
Πάσχα
Χριστιανική ορολογία
Ορθοδοξία
Ιησούς Χριστός
Χριστιανικές εορτές και τελετές
Επίσημες αργίες στην Ελλάδα
Άχνα

Η Άχνα είναι κοινότητα της επαρχίας Αμμοχώστου στην Κύπρο. Μετά την τουρκική εισβολή του 1974, ο οικισμός της κοινότητας δεν ελέγχεται από την Κυπριακή Δημοκρατία. Ένα μέρος της διοικητικής έκτασης της κοινότητας ανήκει εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκει στο μη αναγνωρισμένο κράτος της Τουρκικής Δημοκρατίας Βορείου Κύπρου. 

Ένα μεγάλο μέρος της διοικητικής έκτασης της κοινότητας δεν βρίσκεται στο έδαφος που de facto ανήκει στην ΤΔΒΚ, αλλά βρίσκεται εντός των ορίων των Βρετανικών Βάσεων. Η περιοχή ήταν το δάσος της Άχνας, στο οποίο κατοίκησαν Ελληνοκύπριοι πρόσφυγες μετά το 1974 δημιουργώντας τον οικισμό Δασάκι Άχνας. Στην Άχνα γεννήθηκαν ο πολιτικός Χριστόφορος Χριστοφίδης και ο λογοτέχνης Κυριάκος Χαραλαμπίδης.

Πληθυσμός 
Ο πίνακας που ακολουθεί παρουσιάζει τον πληθυσμό του χωριού σύμφωνα με τις απογραφές πληθυσμού που πραγματοποιήθηκαν στην Κύπρο. Από την απογραφή του 1976 και μετέπειτα, οι απογραφές αφορούν την περιοχή Δασάκι Άχνας, καθώς η υπόλοιπη διοικητική έκταση της Άχνας δεν ελέγχεται από την Κυπριακή Δημοκρατία.

Παραπομπές

Πηγές 

Κοινότητες της Επαρχίας Αμμοχώστου
Νομπούο Ουεμάτσου

Ο Νομπούο Ουεμάτσου (, 21 Μαρτίου 1959) είναι Ιάπωνας συνθέτης μουσικής ηλεκτρονικών παιχνιδιών, ένας από τους πιο γνωστούς, παραγωγικούς, και πολύπλευρους στο χώρο. Έχει συνθέσει μουσική για πολλά παιχνίδια της Square Co., Ltd. Squaresoft, νυν Square Enix. Γνωστότερο έργο του είναι η μουσική της σειράς βιντεοπαιχνιδιών ρόλων Final Fantasy.

Βιογραφία

Γεννημένος στην επαρχία Κότσι, στην Ιαπωνία, ο Ουεμάτσου ξεκίνησε να παίζει μόνος το πιάνο όταν ήταν 12 χρονών. Το μεγαλύτερό του είδωλο στην παιδική του ηλικία, ήταν ο Έλτον Τζων. Μετά την αποφοίτηση του από το πανεπιστήμιο της Καναγκάουα (το μάστερ του δεν ήταν στη μουσική), σύνθεσε μουσική για διαφημιστικά σποτ πριν να εισέλθει το 1986 στην Square Co., Ltd., νυν Square Εnix, μετά από προτροπή ενός φίλου του που δούλευε εκεί. Έφτιαξε μουσική για πάνω από τριάντα τίτλους παιχνιδιών, συμπεριλαμβανομένης και της πολυβραβευμένης σειράς Final Fantasy. Επιπλέον, ο Ουεμάτσου κλήθηκε να ολοκληρώσει τη μουσική του παιχνιδιού Chrono Trigger, όταν ο φίλος του, Γιασουνόρι Μίτσουντα, εμφάνισε προβλήματα υγείας. Τον Οκτώβριο του 2004, ο Ουεμάτσου ίδρυσε την εταιρεία Smile Please Co., Ltd. και συνεχίζει να συνθέτει για την Square Enix αλλά και άλλες εταιρείες, όπως η Mistwalker.

Αν και είναι γνωστός πιο πολύ για τη δουλειά του σε παιχνίδια, το ταλέντο του έχει διάφορες εκφάνσεις. Κάποιες από αυτές περιλαμβάνουν τη μουσική της anime ταινίας "Oh! My Goddess!". Επίσης φτιάχνει μουσική για κορυφαίους τραγουδιστές, όπως η Εμίκο Σιρατόρι και η Ρίκκι.

Προσωπική ζωή

Ο Ουεμάτσου έγραφε για κάποια χρόνια στο Famitsu, γνωστό περιοδικό στην Ιαπωνία, τη στήλη με τίτλο "Nobuo Uematsu no Minna Sounano?". Δύο συλλογές από αυτές τις στήλες έχουν δημοσιευτεί. Ο Ουεμάτσου ζει τώρα στην Ιαπωνία με τη σύζυγο του, Ρέικο, και τον σκύλο, του Πάο.

Παραπομπές

Εξωτερικοί σύνδεσμοι
 
 Nobuo Uematsu's official website 
 Nobuo Uematsu at vgmdb.net

Final Fantasy
Ιάπωνες συνθέτες μουσικής ταινιών
Anime συνθέτες
Συνθέτες βιντεοπαιχνιδιών
Γιώργος Κιμούλης

Ο Γιώργος Κιμούλης (18 Σεπτεμβρίου 1956) είναι Έλληνας ηθοποιός, σκηνοθέτης και μεταφραστής.

Σταδιοδρομία 
Γεννήθηκε στον Πειραιά το 1956. Εμφανίστηκε για πρώτη φορά επαγγελματικά στο θέατρο το 1977 με τη θεατρική ομάδα "Ελεύθερο Θέατρο" και στον κινηματογράφο το 1981 στην ταινία Τα όπλα μου ρίχνουν λουλούδια. Το 1986 δημιούργησε τη δική του θεατρική ομάδα, το "Σύγχρονο Θέατρο Αθήνας". Το 1996 ίδρυσε δραματική σχολή. Είναι μέλος του Σωματείου Ελλήνων Ηθοποιών -στο οποίο κατά το παρελθόν έχει διατελέσει και αντιπρόεδρος- και μέλος της Εταιρείας Ελλήνων Θεατρικών Συγγραφέων.

Έχει παντρευτεί και έχει χωρίσει δύο φορές. Ο πρώτος του γάμος ήταν με την τραγουδίστρια Μαργαρίτα Ζορμπαλά και ο δεύτερος με την πολιτικό Μαρία Δαμανάκη, με την οποία απέκτησε την κόρη του, Μαριάννα.

Τον Οκτώβριο του 2016 ορίστηκε μέλος της επιτροπής διαλόγου για τη συνταγματική αναθεώρηση. Στις 28 Φεβρουαρίου του 2017 ορίστηκε πρόεδρος του Κέντρου Πολιτισμού του Ιδρύματος Σταύρος Νιάρχος και παραιτήθηκε από τη θέση αυτή λίγες ημέρες μετά, στις 16 Μαρτίου.

Καταγγελίες για κακοποιητική συμπεριφορά  
Τον Ιανουάριο του 2021, στα πλαίσια του ελληνικού Me Too η ηθοποιός Ζέτα Δούκα αρχικά και αργότερα και άλλες ηθοποιοί κατηγόρησαν τον Κιμούλη για αντιεπαγγελματική και κακοποιητική συμπεριφορά.  Οι καταγγελίες παραδόθηκαν γραπτώς και ονομαστικά, στο Σωματείο Ελλήνων Ηθοποιών. Στις 10 Απριλίου 2022, μετά από σχετική εισήγηση του Πειθαρχικού Συμβουλίου, τα μέλη του ΣΕΗ, σε έκτακτη γενική συνέλευση, ψήφισαν -με συντριπτική πλειοψηφία- την οριστική διαγραφή του (καθώς και των Πέτρου Φιλιππίδη και Παύλου Χαϊκάλη).

Θέατρο

Κινηματογράφος

Τηλεοπτικές εμφανίσεις

Παραπομπές

Εξωτερικοί σύνδεσμοι 
 Επίσημη σελίδα 
 Γιώργος Κιμούλης: Αφιέρωμα στη ζωή και την καριέρα του

Έλληνες σκηνοθέτες
Έλληνες σκηνοθέτες θεάτρου
Έλληνες άνδρες ηθοποιοί κινηματογράφου
Έλληνες άνδρες ηθοποιοί τηλεόρασης
Έλληνες άνδρες ηθοποιοί θεάτρου
Έλληνες μεταφραστές
Λατινική Αυτοκρατορία

Η Λατινική Αυτοκρατορία ή Λατινική Αυτοκρατορία της Κωνσταντινούπολης ή Ρωμανία ήταν το κράτος που δημιουργήθηκε από τους σταυροφόρους της Τέταρτης Σταυροφορίας μετά την πτώση της Κωνσταντινούπολης το 1204 και διατηρήθηκε μέχρι το 1261, οπότε η Κωνσταντινούπολη ανακαταλήφθηκε από την Αυτοκρατορία της Νίκαιας.

Προοριζόταν να γίνει η νόμιμη συνέχεια της Βυζαντινής Αυτοκρατορίας από τους Δυτικούς. Μοίρασαν τη Βυζαντινή Αυτοκρατορία μεταξύ τους και θα ακολουθούσαν το Βυζαντινό τυπικό των αυτοκρατόρων ώστε να δείξουν στους ντόπιους ότι τίποτα δεν άλλαζε. Οι Βενετοί θα αποκτούσαν τα ⅜ της επικράτειας. Πρώτος Λατίνος αυτοκράτορας εκλέχτηκε ο Βαλδουίνος της Φλάνδρας. Νέα κράτη υποτελή στον Λατίνο αυτοκράτορα δημιουργούνταν, το Βασίλειο της Θεσσαλονίκης, το Δουκάτο των Αθηνών και το Πριγκιπάτο της Αχαΐας. Η Εκκλησία της Κωνσταντινούπολης υποτάχθηκε στην εξουσία του Πάπα της Ρώμης και ένας Λατίνος Πατριάρχης εκλέχτηκε στην Κωνσταντινούπολη. Το νέο κρατικό μόρφωμα θα διευκόλυνε τις επιχειρήσεις των σταυροφόρων και δεν θα ακολουθούσε πολιτική που θα πήγαινε ενάντια στα συμφέροντα των Δυτικών, όπως είχε συμβεί αρκετές φορές στο παρελθόν.

Οι ελπίδες που δημιουργήθηκαν, όμως, αποδείχθηκαν φρούδες πολύ σύντομα. Τα εδάφη της αυτοκρατορίας για να μοιρασθούν έπρεπε να κατακτηθούν πρώτα. Η αντίδραση των ντόπιων ήταν περιορισμένη αλλά όχι ανύπαρκτη. Η σύγκρουση με τη Βουλγαρία και τα κράτη που ίδρυσαν οι ίδιοι οι Βυζαντινοί (Δεσποτάτο της Ηπείρου, Αυτοκρατορία της Νίκαιας), η έλλειψη πόρων και ενισχύσεων, η περιστασιακή και πολλές φορές ανύπαρκτη υποστήριξη από τη Δύση ήταν οι αιτίες που οδήγησαν στην κατάλυση της Λατινικής Αυτοκρατορίας το 1261 με την ανακατάληψη της Κωνσταντινούπολης από την Αυτοκρατορία της Νίκαιας.

Λατίνοι αυτοκράτορες της Κωνσταντινούπολης 
 1204-1205 Βαλδουίνος Α΄ της Φλάνδρας
 1206-1216 Ερρίκος της Φλάνδρας
 1217 Πέτρος του Κουρτεναί σύζυγος της Γιολάντας της Φλάνδρας
 1217-1219 Γιολάντα της Φλάνδρας αντιβασίλισσα κατά της ενηλικίωση του υιού της
 1221-1228 Ροβέρτος του Κουρτεναί
 1228-1261 Βαλδουίνος Β΄ του Κουρτεναί, υπό την επιτροπεία του Ιωάννη του Μπριέν το διάστημα 1229-1237

Γενεαλογία Λατίνων αυτοκρατόρων Κωνσταντινουπόλεως

Τιτουλάριοι αυτοκράτορες 
Μετά την κατάλυση της Αυτοκρατορίας το 1261, ο τίτλος συνέχισε να υφίσταται «στην εξορία» και να διεκδικείται από μια σειρά τιτουλάριων αυτοκρατόρων:
 1261-1273 Βαλδουίνος Β΄
 1273-1283 Φίλιππος Α΄
 1283-1308 Αικατερίνη Α΄, μαζί με τον σύζυγό της Κάρολο Βαλουά από το 1301
 1308-1346 Αικατερίνη Β΄, μαζί με τον σύζυγό της Φίλιππο του Τάραντα (Φίλιππος Β΄) το διάστημα 1313-1332
 1346-1364 Ροβέρτος Β΄
 1364-1373 Φίλιππος Γ΄
 1373-1383 Ιάκωβος των Μπω

Ο Ιάκωβος κληροδότησε τους τίτλους του στον δούκα Λουδοβίκο Α΄ του Ανζού, αλλά ο Λουδοβίκος και οι απόγονοί του δεν τους χρησιμοποίησαν ποτέ.

Δείτε επίσης 
 Ρωμανία

Παραπομπές 

 
Διάδοχα κράτη της Βυζαντινής Αυτοκρατορίας
Αυτοκρατορίες
Σταυροφορικά κράτη
Πρώην κράτη των Βαλκανίων
Λατινικη
Βασίλης Νικολαΐδης

Ο Βασίλης Νικολαΐδης (19 Ιουνίου 1954)  είναι Έλληνας τραγουδοποιός.

Βιογραφικά στοιχεία 
Γεννήθηκε στην Αθήνα, σπούδασε στη Νομική Σχολή του Πανεπιστημίου Θεσσαλονίκης και εργάζεται ως δικηγόρος. Πρωτοεμφανίστηκε στην ευρύτερη ελληνική μουσική σκηνή το 1981 στους Αγώνες ελληνικού τραγουδιού Κέρκυρας, που διοργάνωσε ο Μάνος Χατζιδάκις. Ο Βασίλης Νικολαΐδης ήταν ναύτης όταν δέχτηκε κάποιο απόγευμα, που ήταν με εξόδου στο σπίτι του, τηλεφώνημα από τον Μάνο Χατζιδάκι ο οποίος τον ενημέρωσε πως τα τραγούδια που έστειλε για συμμετοχή στους πρώτους Αγώνες της Κέρκυρας ανταποκρίθηκαν στις απαιτήσεις της κριτικής επιτροπής. Τα τραγούδια «Οδός Σανταρόζα» και «Δωμάτιο Χρωματιστό» ξεχώρισαν και βραβεύθηκαν.

Ο Βασίλης Νικολαΐδης έχει κυκλοφορήσει προσωπικούς δίσκους σε δική του μουσική, στίχους και ερμηνεία. Συμμετείχε επίσης στιχουργικά και ερμηνευτικά σε δίσκους των Χάνομαι γιατί Ρεμβάζω. Έγραψε τους στίχους του δίσκου Το νησί των λωτοφάγων (1990) σε μουσική του Στάμου Σέμση και ερμηνεία της Έλλης Πασπαλά. Την περίοδο από τον Μάρτιο έως τον Ιούνιο του 1995, ταξίδεψε στην Ρουάντα ως εκπρόσωπος της Ύπατης Αρμοστείας του ΟΗΕ για τα Ανθρώπινα Δικαιώματα, όπου κατέγραψε τα όσα έζησε στο βιβλίο του Μπαζουνγκού: Ένα οδοιπορικό στη Ρουάντα, Μάρτιος-Ιούνιος 1995, που κυκλοφόρησε από τις εκδόσεις «Ποντίκι» .

Δισκογραφία

Τα τραγούδια Οδός Σανταρόζα και Δωμάτιο Χρωματιστό συμπεριλήφθηκαν στη συλλογή των πρώτων αγώνων της Κέρκυρας (1981). Ως στιχουργός είχε συνεργασία σε ημιμόνιμη βάση με τους Χάνομαι Γιατί Ρεμβάζω, και μία με την Πασπαλά σε μουσική Στάμου Σέμση.

Παραπομπές 

Έλληνες άνδρες τραγουδιστές
Έλληνες στιχουργοί
Ισοσκελές τρίγωνο

Ισοσκελές τρίγωνο στη γεωμετρία είναι ένα τρίγωνο του οποίου δύο πλευρές είναι ίσες μεταξύ τους. 'Ειδική περίπτωση ισοσκελούς τριγώνου είναι το ισόπλευρο τρίγωνο

Το ισοσκελές τρίγωνο στην ευκλείδεια γεωμετρία
Αν ένα τρίγωνο είναι ισοσκελές τότε οι προσκείμενες στη βάση γωνίες του είναι ίσες.

Απόδειξη: Θεωρούμε το ισοσκελές τρίγωνο ΑΒΓ, όπου ΑΒ = ΑΓ. Φέρνουμε τη διχοτόμο ΑΔ. Τα τρίγωνα ΑΒΔ και ΑΓΔ είναι τότε ίσα σύμφωνα με το κριτήριο πλευράς-γωνίας-πλευράς, επομένως θα είναι Β = Γ (ισότητα γωνιών).

Σε κάθε ισοσκελές τρίγωνο η διχοτόμος, η διάμεσος και το ύψος που άγονται από την κορυφή του ταυτίζονται.

Απόδειξη: Το ισοσκελές τρίγωνο έχει 2 πλευρές ίσες. Φέρνοντας τη διάμεσο του προς τη βάση του παρατηρούμε ότι δημιουργούνται 2 τρίγωνα που έχουν όλες τις πλευρές τους ίσες, επομένως και τα τρίγωνα είναι ίσα. Οι δύο γωνίες που δημιουργούνται από τη διάμεσο και τη βάση είναι ίσες και παραπληρωματικές, άρα είναι ορθές, δηλαδή η διάμεσος είναι και ύψος. Επίσης λόγω της ισότητας των τριγώνων οι δύο γωνίες που έχει σχηματίσει η διάμεσος στην κορυφή του τριγώνου είναι ίσες, άρα η διάμεσος είναι και διχοτόμος της γωνίας που βαίνει στη βάση. Επειδή τώρα σε μία πλευρά τριγώνου αντιστοιχεί μοναδική διάμεσος, μοναδικό ύψος και στη γωνία που βαίνει σε μια πλευρά τριγώνου αντιστοιχεί μοναδική διχοτόμος, η παραπάνω απόδειξη αρκεί για να πούμε ότι η διχοτόμος της γωνίας με κορυφή την κορυφή ισοσκελούς τριγώνου είναι και το ύψος και η διάμεσος προς τη βάση του καθώς και για το ότι το ύψος προς τη βάση ισοσκελούς τριγώνου διχοτομεί την γωνία της κορυφής και είναι διάμεσος προς τη βάση.

Ισοσκελες
Ισόπλευρο τρίγωνο

Στη γεωμετρία, ισόπλευρο τρίγωνο είναι ένα τρίγωνο στο οποίο όλες οι πλευρές είναι ίσες μεταξύ τους. Στην ευκλείδεια γεωμετρία, ένα ισόπλευρο τρίγωνο εκτός από όλες τις πλευρές του, έχει και όλες τις γωνίες του ίσες, με μέτρο 60° η καθεμιά. Αποτελεί ένα από τα κανονικά πολύγωνα και για αυτό αναφέρεται και ως κανονικό τρίγωνο.

Το ισόπλευρο τρίγωνο στην ευκλείδεια γεωμετρία 

 Οι γωνίες ενός ισόπλευρου τριγώνου είναι ίσες μεταξύ τους με μέτρο 60°().
 Έστω α η πλευρά του ισοπλεύρου τριγώνου. Το ύψος του έχει μήκος:  
 Τότε το εμβαδόν του δίνεται από τον τύπο: 

Τρίγωνα
Τραπέζιο

Τραπέζιο στην ευκλείδεια γεωμετρία είναι το κυρτό τετράπλευρο που έχει δύο πλευρές παράλληλες. Οι παράλληλες αυτές πλευρές λέγονται βάσεις και η απόστασή τους ύψος του τραπεζίου. Τέλος το ευθύγραμμο τμήμα που ενώνει τα μέσα των μη παράλληλων πλευρών του λέγεται διάμεσος του τραπεζίου· πρόκειται για το τμήμα της μεσοπαράλληλης των βάσεων που αποκόπτουν οι μη παράλληλες πλευρές. Ειδική περίπτωση τραπεζίου είναι το ισοσκελές τραπέζιο.

Ιδιότητες 

 Η διάμεσος ενός τραπεζίου είναι παράλληλη προς τις βάσεις του και ίση με το ημιάθροισμά τους.

Απόδειξη: Ας είναι ΑΒΓΔ ένα τραπέζιο με βάσεις ΑΒ, ΓΔ και ΑΓ η διαγώνιος. Από το μέσο Ε της ΑΔ φέρνουμε ευθεία ε παράλληλα προς την ΔΓ. Στο τρίγωνο ΑΔΓ η ε διέρχεται από το μέσο της πλευράς ΑΔ και είναι παράλληλη στην πλευρά ΓΔ, άρα περνάει από το μέσο της τρίτης πλευράς ΑΓ, ας το πούμε Η, και έτσι τα ΕΗ, ΓΔ/2 είναι ίσα και παράλληλα. Όμοια, στο τρίγωνο ΑΒΓ το Η είναι μέσο της ΑΓ και η ΗΖ παράλληλη στην ΑΒ, άρα το Ζ θα είναι το μέσο της ΒΓ και έτσι τα ΖΗ, ΑΒ/2 ειναι ίσα και παράλληλα. Συνεπώς η ΕΖ θα είναι η διάμεσος του τραπεζίου και θα ισχύει

 Η διάμεσος ενός τραπεζίου διέρχεται από τα μέσα των διαγωνίων του και το τμήμα που αποκόπτεται από αυτές ισούται με την ημιδιαφορά των βάσεων.

Απόδειξη: Για τους ίδιους λόγους όπως στην προηγούμενη ιδιότητα, το Θ είναι το μέσον της ΒΔ. Είναι:

Το ΘΗ είναι παράλληλο με τις βάσεις ως τμήμα της διαμέσου του τραπεζίου.

Το εμβαδόν του τραπεζίου ισούται με το γινόμενο του ημιαθροίσματος των βάσεών του επί το ύψος.

Δείτε ακόμη 

 Τετράπλευρο
 Παραλληλόγραμμο

Τραπεζ
Ισοσκελές τραπέζιο

Ισοσκελές τραπέζιο στην ευκλείδεια γεωμετρία είναι ένα τραπέζιο στο οποίο οι μη παράλληλες πλευρές είναι ίσες.

Ιδιότητες

Σε κάθε ισοσκελές τραπέζιο, οι προσκείμενες σε βάση γωνίες είναι ίσες.

Απόδειξη: Ας είναι ΑΒΓΔ ένα ισοσκελές τραπέζιο και ΑΑ', ΒΒ' ύψη. Τα ορθογώνια τρίγωνα ΔΑΑ' και ΓΒΒ' έχουν μία κάθετη πλευρά και την υποτείνουσα ίσες, άρα είναι ίσα. Συνεπώς θα έχουν και τις γωνίες ίσες, άρα Γ = Δ (ισότητα γωνιών). Επίσης, ΔΑΑ' = ΓΒΒ', και προσθέτοντας κατά μέλη μία ορθή γωνία, παίρνουμε Α = Β (ισότητα γωνιών).

Οι διαγώνιες ισοσκελούς τραπεζίου είναι ίσες.

Απόδειξη: Ας είναι ΑΒΓΔ ένα ισοσκελές τραπέζιο και ΑΓ, ΒΔ οι διαγώνιοί του. Τα τρίγωνα ΑΓΔ και ΒΔΓ έχουν  ΑΔ = ΒΓ, Δ = Γ (ισότητα γωνιών) και ΓΔ = ΔΓ, άρα είναι ίσα από το κριτήριο πλευράς-γωνίας-πλευράς. Έτσι θα έχουν και ΑΓ = ΒΔ.

Κριτήρια ισοσκελούς τραπεζίου: Ένα τραπέζιο είναι ισοσκελές αν ισχύει ένα από τα παρακάτω:
Οι προσκείμενες γωνίες σε κάποια βάση είναι ίσες.
Οι διαγώνιες  είναι ίσες.

Δείτε ακόμη
Τραπέζιο
Ισοσκελές τρίγωνο

Τετράπλευρα
Πολύγωνα
Τζον Μίλτον

Ο Τζον Μίλτον (John Milton, 9 Δεκεμβρίου 1608 - 8 Νοεμβρίου 1674) ήταν μεγάλος Άγγλος Ποιητής. Σημαντικότερο έργο του αποτέλεσε το ποίημα Απολεσθείς Παράδεισος (Paradise Lost). 

Γιος συμβολαιογράφου που ήταν και Συνθέτης, έτυχε επιμελημένης ανατροφής και έμαθε νωρίς λατινικά, ελληνικά, γαλλικά και ιταλικά καθώς και λίγα εβραϊκά. Ο πατέρας του τον προόριζε για Ιερωμένο αλλά ο νεαρός Μίλτον αισθανόταν αντιπάθεια προς τους ηγέτες της Πρεσβυτεριανής Εκκλησίας και αφιερώθηκε σε φιλολογικές σπουδές. Σπούδασε στο Πανεπιστήμιο του Καίμπριτζ και τα πρώτα του ποιήματα διακρίνονταν για την λαμπρότητα του ύφους και την δροσερότητα των εικόνων (L'Allegro, Il Penseroso, Lycidas).

Όταν εξερράγη ο Εμφύλιος Πόλεμος, ο Μίλτον τάχθηκε υπέρ του Κοινοβουλίου μαχόμενος με τα γραπτά του τον Κάρολο Α΄. Όταν το Κοινοβούλιο επικράτησε, στον Μίλτον ανατέθηκε η σύνταξη της επίσημης στα λατινικά αλληλογραφίας της Κοινοπολιτείας, η λογοκρισία και η προπαγάνδα, στα πλαίσια της οποίας διεξήγαγε πόλεμο φυλλαδίων με τους μοναρχικούς συγγραφείς.

Το 1654 ο Μίλτον τυφλώθηκε και στο εξής υπαγόρευε τα έργα του. Το 1656 νυμφεύθηκε για δεύτερη φορά αλλά το 1658 χήρεψε πάλι. Το 1660 το καθεστώς που υποστήριζε κατέρρευσε και οι Στιούαρτ παλινορθώθηκαν. Ο Μίλτον αποσύρθηκε από τα κοινά αφού ταλαιπωρήθηκε λίγο. Το 1662 νυμφεύθηκε για τρίτη φορά, μία γυναίκα 31 χρόνια νεώτερή του.
Το 1667 κυκλοφόρησε το αριστούργημά του «Απολεσθείς Παράδεισος», υπαγορευμένο και αυτό, ποίημα επικό μεγαλόπνευστο σε ανομοιοκατάληκτους ιαμβικούς στίχους. Σε δώδεκα άσματα περιγράφεται η πτώση του ανθρώπου συνεπεία του προπατορικού αμαρτήματος. Το έργο χαρακτηρίστηκε ως το έπος του αγγλικού πουριτανισμού και χάρισε στον Ποιητή μία θέση ανάμεσα στους μεγαλύτερους του κόσμου.
 
Άλλα ποιητικά έργα του Μίλτον είναι ο «Ανακτηθείς Παράδεισος» (Paradise Regained, 1671) και ο «Σαμψών αγωνιστής» (Samson Agonistes, 1671)
Τον «Απολεσθέντα Παράδεισο» μετέφρασε έμμετρα ο Αλέξανδρος Κάσδαγλης (Λονδίνο, 1887) και σε πεζό ο Ι.Γ.Καραγεωργιάδης (Λευκωσία, 1925).

Πηγές
 Εγκυκλοπαιδικό Λεξικό Ελευθερουδάκη

Παραπομπές 

Άγγλοι ποιητές
Άγγλοι δοκιμιογράφοι
Πελαργός

Οι πελαργοί,κοινώς λέλεκες ή λελέκια, είναι μεγάλα πουλιά με μακριά πόδια και μακρύ λαιμό, τα οποία ανήκουν στην οικογένεια των Ciconiidae. Ζουν στις θερμότερες περιοχές του πλανήτη και σε ξηρότερα κλίματα από άλλα παρόμοια πουλιά όπως οι ίβεις. Οι πελαργοί δεν μπορούν να κρώξουν γιατί δεν έχουν φωνητικό όργανο και παράγουν κρότους με το ράμφος τους. Αρκετά είδη τους είναι αποδημητικά. Τρώνε συνήθως βατράχους, ψάρια, έντομα, σκουλήκια και μικρά πουλιά ή θηλαστικά. Υπάρχουν 19 είδη πελαργών σε έξι γένη.

Εξωτερικοί σύνδεσμοι 

 Scott MacDonald, "The Stork" Χρήσεις σε εμβλήματα

Πελαργίδες
Διομολόγηση

Η Διομολόγηση είναι όρος που απαντάται στο Διεθνές Δίκαιο και που αφορά συμβάσεις, συνήθως, προνομίων. Ο όρος χρησιμοποιείται ευρύτερα στον πληθυντικό εκ της μετάφρασης του γαλλικού όρου "Capitulations".

Γενικά 
Με τον όρο αυτό χαρακτηρίζονται οι συμβάσεις δυνάμει των οποίων παρέχονται εξαιρετικά προνόμια στους υπηκόους ενός κράτους, που διαμένουν στο έδαφος ενός άλλου κράτους.

Οι διομολογήσεις διαφέρουν σημαντικά από τις Συνθήκες κυρίως στο στοιχείο ότι δεν βασίζονται στην αμοιβαιότητα, δεν αποτελούν δηλαδή αντικείμενα αμοιβαίων διαπραγματεύσεων από τα ενδιαφερόμενα μέρη και δεν επικυρώνονται από αυτά επί τη βάσει αμοιβαίων συμφερόντων και υποχωρήσεων. Αντίθετα από εκείνες, οι διομολογήσεις αποτελούν μονόπλευρα παραχωρούμενα προνόμια με την ευχερή δυνατότητα της απόσυρσής των, όποτε η ενδιαφερόμενη Κυβέρνηση, που τις επέβαλε, το επιθυμήσει.

Κατά τον 19ος αιώνας το σύστημα των διομολογήσεων είχε τύχει ευρείας εφαρμογής μεταξύ χωρών της Ευρώπης και θεωρουμένων ως ημιβαρβάρων χωρών της Ασίας και της Αφρικής. Μετά τη λήξη του Β΄ Παγκοσμίου Πολέμου οι εν λόγω διομολογήσεις έχουν εκλείψει. Το ελληνικό σύνταγμα απαγορεύει τις διομολογήσεις στο άρθρο 28 παράγραφος 1 εδάφιο β΄.

Ιστορικό 
Το καθεστώς των διομολογήσεων άρχισε να εμφανίζεται απ΄ όταν υπήκοοι ευρωπαϊκών χωρών άρχισαν να εγκαθίστανται σε ορισμένες χώρες, συνηθέστερα της Ανατολής, όπου και επεδίωκαν να απολαμβάνουν τις ίδιες εγγυήσεις που τους παρείχαν οι χώρες τους. Ένα τέτοιο καθεστώς είχαν επιβάλλει και οι Γάλλοι στην Οθωμανική Αυτοκρατορία σε περιορισμένες βάσεις.
Σύμφωνα με την παράδοση το καθεστώς των διομολογήσεων χρονολογείται από το 1536 επί Σουλτάνου Σουλεϊμαν Α΄ του Μεγαλοπρεπούς, οι οποίες και φέρεται ότι αναθεωρήθηκαν δύο αιώνες αργότερα το 1740, επί Σουλτάνου Μαχμούτ Α΄ και Λουδοβίκου ΙΕ΄, χωρίς μάλιστα χρονικό προσδιορισμό ισχύος τους. 
Σημειώνεται ότι οι πρώτες εκείνες διομολογήσεις του 1536 δεν ήταν κάποια μονομερής πράξη "καλής θέλησης" εκ μέρους του Σουλτάνου, αλλά απαίτηση του πρέσβη του Βασιλέως Φραγκίσκου Α΄ της Γαλλίας η οποία στη συνέχεια συνομολογήθηκε και υπεγράφη από τον ίδιο τον Σουλτάνο.

Αργότερα, το καθεστώς των διομολογήσεων επεκτάθηκε και σε άλλες χώρες όπως στη Κίνα, την Ιαπωνία, το Σιάμ, ακόμα και την Αίγυπτο και την Περσία. Με τις διομολογήσεις αυτές παρέχονταν στους ξένους ειδικά προνόμια σε σχέση με τον γηγενή πληθυσμό της χώρας, ενώ στους πρέσβεις και προξένους παρέχονταν δικαιώματα με ευρείες δικαιοδοσίες προστασίας των ομοεθνών τους ακόμα και σε θέματα Αστικού, Εμπορικού και Ποινικού Δικαίου, με βάση τα οποία απονεμόταν δικαιοσύνη σύμφωνα με την Αρχή της προσωπικότητας του νόμου.

Δείτε επίσης 
 Ετεροδικία
 Διπλωματικές σχέσεις
 Ναυτικό άσυλο

Διεθνές Δίκαιο
Γιακαράντα

Η γιακαράντα είναι αγγειόσπερμο, δικότυλο φυτό το οποίο κατά το σύστημα Κρόνκουιστ ανήκει στο γένος της Ιακαράνδης, στην οικογένεια των Βιγνονιοειδών που αυτή με την σειρά της ανήκει στην τάξη των Χοιραδιωδών. 

Υπάρχουν 50 περίπου είδη δέντρων ή θάμνων και η καταγωγή τους είναι από την Αμερική και από τις Δυτικές Ινδίες.
Τα φύλλα της είναι πτερωτά με πολλά μικρά οδοντωτά φυλλαράκια να τα περικλείουν.
Τα άνθη της έχουν χρώμα μπλε, μοβ και σπανιότερα λευκά ανάλογα με το είδος σχηματίζοντας ωραίες μακριές ταξιανθίες.

Είδη
Σχεδόν όλα τα είδη της γιακαράντας είναι καλλωπιστικά φυτά και μερικά είναι αυτοφυή άλλα καλλιεργούνται και φυτεύονται σε διάφορα πάρκα δημιουργώντας δεντροστοιχίες. Λίγα είδη είναι θαμνώδη και δηλητηριώδη. Τα πιο γνωστά είδη είναι :
Ιακαράνδη η μιμηλήφυλλος (Jacaranda mimosifolia)  Δέντρο που το ύψος του φτάνει τα 20 μέτρα , με μπλε ωραία άνθη και φύλλα διπλά και πτερωτά. Είναι συνήθως αυτοφυή και βρίσκονται στη Νότιο Αμερική, παρέχουν δε αρκετά καλής ποιότητας ξυλεία που χρησιμοποιείται σε διάφορες ξυλουργικές εργασίες και στις οικοδομές.
Ιακαράνδη η αιχμηρόφυλλος (Jacaranda cuspidifolia) Δέντρο που φτάνει τα 25 μέτρα ύψος και βρίσκεται στις περιοχές του Αμαζονίου και σε δασώδεις περιοχές της Αργεντινής. Έχει ωραία άνθη συνήθως μωβ χρώματος με λίγο δυσάρεστη οσμή.
Ιακαράνδη η Βραζιλιανή (Jacaranda brasiliana) Δέντρο που παράγει εξαιρετικής ποιότητας ξυλεία ,χρώματος σταχτιού και γκριζωπού γνωστή με την ονομασία παλίσανδρος.
Χρησιμοποιείται στη κατασκευή επίπλων υψηλής ποιότητας και μουσικών οργάνων.

Εξωτερικοί σύνδεσμοι 

 Germplasm Resources Information Network: Jacaranda

Βιγνονιοειδή
Καλλωπιστικά δέντρα
Χλωρίδα της Νότιας Αμερικής
Χλωρίδα της Βόρειας Αμερικής
Φαρμακευτικά φυτά
Χλωρίδα του Μεξικού
Σοφιστές

Με τον όρο σοφιστές εννοούνται οι εκπρόσωποι της Σοφιστικής κίνησης στην αρχαιότητα, δηλαδή οι επ’ αμοιβή διδάσκαλοι της ρητορικής, της εριστικής και της πολιτικής τέχνης, καθώς επίσης της φιλοσοφίας, της λογικής και των επιστημών. Οι πρώτοι που κατηύθυναν τη φιλοσοφία στον ανθρωποκεντρισμό και στη γνωσιολογία, εκφράζοντας με αυτόν τον τρόπο τη δυνατότητα του ανθρώπου να γνωρίσει τον υλικό κόσμο μέσω της σύγκρισης, της παρατήρησης και της επαγωγής, απαλλαγμένο από την επέμβαση υπερφυσικών παραγόντων.

Έδωσαν ιδιαίτερη σημασία στη μελέτη του κόσμου βάσει των αισθήσεων, δίνοντας έμφαση στη διαδικασία του «σκεπτικισμού», διαμορφώνοντας παράλληλα την άποψη ότι η γνώση, η αλήθεια και οι αξίες είναι έννοιες σχετικές. Σύμφωνα με την μαρτυρία του Πλάτωνα και του Αριστοτέλη επιδόθηκαν προοδευτικά στη διατύπωση σοφισμάτων, μέσω των οποίων υποστήριζαν παράδοξες απόψεις, παραβιάζοντας συγκαλυμμένα τους νόμους της λογικής. Ιδιαίτερη ανταπόκριση βρήκε η Σοφιστική ανάμεσα στους οπαδούς της εριστικής τέχνης, μέλη της Μεγαρικής σχολής.

Σημαντικοί σοφιστές 
Οι πλέον περίφημοι σοφιστές της αρχαιότητας ήταν οι:
 Αντιφών ο ρήτωρ
 Γοργίας
 Θρασύμαχος
 Ιππίας
 Καλλικλής
 Κρατύλος
 Λυκόφρων
 Πρόδικος
 Πρωταγόρας
 Αλκιδάμας
 Κριτίας

Παραπομπές

Βιβλιογραφία
Αλατζόγλου-Θέμελη, Γραμματική: «Γνωσιολογικές απόψεις των Σοφιστών». Φιλοσοφία 10-11 (1980-81), 241-262.
Τσεκουράκης, Δαμιανός: «Η στάση των σοφιστών απέναντι στο λεγόμενο ‘δίκαιο του ισχυρότερου’». Επιστημονική επετηρίδα της Φιλοσοφικής Σχολής του Αριστοτελείου Πανεπιστημίου Θεσσαλονίκης 22 (1984), 637-685
Παπανοῦτσος, Εὐάγγελος Π., «Σοφιστὲς καὶ Σωκράτης . Τὸ ἠθικὸ πρόβλημα στὴν ἀρχαία ἑλληνικὴ φιλοσοφία» , Νέα Ἑστία, 33, 383 (1943), σσ. 585-589
 Classen, Carl Joachim, «Σοφιστικὴ καὶ σοφιστὲς στὸν Ἀριστοτέλη » , Παλίμψηστον, 9-10 (1989-1990), σσ. 69-92
 Guthrie, William Keith Chambers, Οἱ σοφιστές, μτφρ. Τσεκουράκης Δαμιανός,  Ἀθήνα, Μορφωτικὸ Ἵδρυμα Ἐθνικῆς Τραπέζης, 1991
Kerferd, G. B., Ἡ Σοφιστικὴ Κίνηση, Ἀθήνα, Καρδαμίτσα, 1996

 

ar:سفسطة
bg:Софизъм
ckb:سەفسەتەگەری
da:Sofisme
eo:Sofismo
fi:Sofismi
he:סופיזם
hy:Սոփեստություն
id:Sofisme
io:Sofismo
ja:詭弁
lt:Sofizmas
lv:Sofisms
mk:Софизам
nl:Sofistiek
pt:Sofisma
ro:Sofism
simple:Sophism
sl:Sofistika
sq:Sofizmi
tr:Bilgicilik
zh:詭辯
Δημήτρης Πουλικάκος

Ο Δημήτρης Πουλικάκος (21 Ιανουαρίου 1943) είναι Έλληνας τραγουδιστής, συνθέτης, ηθοποιός, ραδιοφωνικός παραγωγός, εκφωνητής διαφημιστικών αλλά και μεταφραστής λογοτεχνίας.

Βιογραφία
Γεννήθηκε στην Αθήνα στις 21 Ιανουαρίου του 1943, επί της οδού Πατησίων, από σχετικά εύπορη αστική οικογένεια. Ο πατέρας του ήταν φημισμένος καρδιολόγος της εποχής και η μητέρα του επίσης γιατρός (μικροβιολόγος-βιοχημικός). Η αδελφή του πατέρα του ήταν σύζυγος του πολιτικού Παναγιώτη Κανελλόπουλου. 

Ο Δημήτρης Πουλικάκος συμμετείχε στην έκδοση του περιοδικού Πάλι μαζί με τους Νάνο Βαλαωρίτη, Παναγιώτη Κουτρουμπούση, Μαντώ Αραβαντινού, Κώστα Ταχτσή, Ανδρέα Εμπειρίκο, Γιώργο Μακρή κ.α., με δικά του κείμενα καθώς και μεταφράσεις. Για πολλά χρόνια έκανε ραδιοφωνικές εκπομπές, αυτοαποκαλούμενος "Θείος Νώντας" (έτσι τον αποκαλούσε και ο Παύλος Σιδηρόπουλος, τον οποίο ο ίδιος αποκαλούσε ανηψιό), σε διάφορους σταθμούς (ποτέ δεν χρησιμοποίησε το πραγματικό του όνομα σαν ραδιοφωνικός παραγωγός).

Υπήρξε μέλος του συγκροτήματος MGC, το οποίο οφείλει το όνομά του στον ηθοποιό Ντίνο Ηλιόπουλο, και αρχηγός του ροκ συγκροτήματος Εξαδάκτυλος και των Αχ-Βαχ (στους οποίους έπαιζαν εκτός των άλλων, μπάσο-φωνητικά ο Σταμάτης Σπανουδάκης και πλήκτρα ο Άλεξ Σπυρόπουλος, γνωστός από το αγγλικό συγκρότημα των δεκαετιών 1960-1970 Nirvana). Συνεργάσθηκε ως συνθέτης, εκτελεστής, παραγωγός και μουσικός με πολλούς άλλους Έλληνες rockers και συγκροτήματα (Θανάσης Γκαϊφύλλιας, Βλάσσης Μπονάτσος, Σταύρος Λογαρίδης, κ.ά.).
 
Έγινε γνωστός με τις εμφανίσεις του σε ταινίες και τηλεοπτικές σειρές από τη δεκαετία του 1970 έως και τη δεκαετία του 1990. Κυριότερες εμφανίσεις: Οι τεμπέληδες της εύφορης κοιλάδας (1978), Άρπα Κόλλα (1982), Ο δράκουλας των Εξαρχείων (1983), Βίος και Πολιτεία (1987), Made In Greece (1987), Το μετέωρο βήμα του πελαργού (1991), Θηλυκή Εταιρεία (1999), Σαπουνόπετρα (1995) κ.α. Οι κυριότερες τηλεοπτικές του εμφανίσεις είναι στις σειρές Οι Αυθαίρετοι (1989), Δύο Ξένοι (1997), Επτά Θανάσιμες Πεθερές (2008) κ.ά.

Συνεισφορά
Θεωρείται ένας από τους κυριότερους εκπροσώπους του ελληνικού ροκ. Ο δίσκος του Μεταφοραί Εκδρομαί Ο Μήτσος αποτελεί τον πρόδρομο της ελληνικής rock 'n roll δισκογραφίας. Η συναυλία του στα τέλη της δεκαετίας του '70 στου Ζωγράφου αποτελεί σταθμό στην ελληνική rock μουσική ιστορία.

Δισκογραφία

Παραπομπές 

Έλληνες άνδρες τραγουδιστές
Φρανκ Φλέτσερ

Ο Φράνκ Τζακ Φλέτσερ (Frank Jack Fletcher, 29 Απριλίου 1885 - 25 Απριλίου 1973) ήταν Αμερικανός ναύαρχος.

Σπούδασε στη Ναυτική Ακαδημία της Αννάπολης και μετείχε στον Α΄ Παγκόσμιο Πόλεμο. Το 1931 διορίσθηκε Επιτελάρχης των αμερικανικών δυνάμεων της Ασίας και στη περίοδο 1933-1935 άμεσος βοηθός και συνεργάτης του Υπουργού των Ναυτικών Σουάνσον. Το 1939 ανέλαβε την αρχηγία της 3ης και αργότερα της 6ης μοίρας καταδρομικών μέχρι της επίθεσης των Ιαπώνων στο Περλ Χάρμπορ.
Το 1942 μετείχε των επιχειρήσεων στις νήσους Μάρσαλ και Τζίλμπερτ ενώ διακρίθηκε στις ναυμαχίες στη Θάλασσα των Κοραλλίων και τη Νήσο Μιντγουαίη καθώς και στην απόβαση του Γκουαλντακανάλ.

Το 1943 ανέλαβε αρχηγός των Ναυτικών δυνάμεων του Βορείου Ειρηνικού και το 1944 ηγήθηκε των επιχειρήσεων στη Θάλασσα των Κοραλλίων, ενώ το 1945 βοήθησε αποτελεσματικά στις κατά της Βορείου Ιαπωνίας αποβατικές επιχειρήσεις. Τον Νοέμβριο του ίδιου έτους διετέλεσε μέλος του Ανωτάτου Συμβουλίου του Αμερικανικού Ναυτικού και το 1946 Πρόεδρος αυτού μέχρι την αποστρατεία του, το 1947.

Προς τιμή του Φρανκ Φλέτσερ ονομάσθηκε ειδικός τύπος σύγχρονου αμερικανικού αντιτορπιλικού του οποίου διάφορα χαρακτηριστικά όπως τη δύναμη πυρός, ταχύτητα κ.λπ είχε ο ίδιος παλαιότερα επεξεργασθεί ως ανάγκη ναυπήγησης.

Αμερικανοί στρατιωτικοί
Αμερικανοί του Β΄ Παγκοσμίου Πολέμου
Pacta sunt servanda

Η λατινική φράση πάκτα σουντ σερβάντα «pacta sunt servanda» (στην πρακτική πολλές φορές απλώς «pacta servanda»), σήμερα έχει καταστεί διεθνής όρος που σημαίνει οι συμφωνίες είναι τηρητέες.

Αποτελεί αξίωμα που διέπει τις διεθνείς Συμφωνίες - Συνθήκες εκ των οποίων οι υποχρεώσεις που αναλαμβάνονται εκ μέρους των συμβαλλομένων θα πρέπει να τηρούνται.

Σπέρμα - αρχή νομοθεσίας περί της υποχρεώσεως αυτών τήρησης των συμφωνημένων συμβάσεων βρίσκονται στους «Νόμους» του Πλάτωνα (920 B-D).

Δείτε επίσης
Συμβατικό Δίκαιο

Λατινικές φράσεις
Διεθνές Δίκαιο